**ЗАКОН**

**О ИЗМЈЕНАМА И ДОПУНАМА**

**ЗАКОНА О ПРИВРЕДНИМ ДРУШТВИМА**

Члан 1.

У Закону о привредним друштвима („Службени гласник Републике Српске“, бр. 127/08, 58/09, 100/11, 67/13, 100/17 и 82/19) у члану 6. став 2. мијења се и гласи:

„(2) Испуњеност услова из става 1. овог члана провјерава надлежни инспекцијски орган у року од 45 дана од дана достављања рјешења о регистрацији привредног друштва.“

Члан 2.

У члану 14. у ставу 4. ријечи: „односно управни одбор“ и ријечи: „или управног одбора“ бришу се.

Члан 3.

У члану 37. у ставу 2. ријечи: „60 дана“ замјењују се ријечима: „шест мјесеци“, а ријечи: „три године“ замјењују се ријечима: „десет година“.

Члан 4.

У члану 47. у ставу 1. ријечи: „док имају то својство“ замјењују се ријечима: „која су настала по основу тог својства“, а ријечи: „три године“ замјењују се ријечима: „десет година“.

У ставу 2. ријечи: „три године“ замјењују се ријечима: „десет година“.

Послије става 3. додаје се нови став 4, који гласи:

„(4) Изузетно од става 1. овог члана, потраживања акционара отворених акционарских друштава по основу дивиденде застаријевају у року од десет година од дана доношења одлуке скупштине акционара о исплати дивиденде.“

Члан 5.

У члану 107. послије става 1. додају се нови ст. 2. и 3, који гласе:

„(2) У случају да је новчани дио основног капитала друштва са ограниченом одговорношћу једнак или већи од 5.000 КМ, најмање половина тог износа уплаћује се на привремени рачун до регистрације друштва, а остатак се уплаћује према роковима уплате новчаних улога, који су одређени у оснивачком акту, а најкасније у року од двије године од дана регистрације.

(3) Ако више лица оснивају друштво са ограниченом одговорношћу, минимални новчани дио за сваког оснивача не може износити мање од 1 КМ по оснивачу.“

Досадашњи став 2. постаје став 4.

Члан 6.

Члан 109. мијења се и гласи:

„Одредбе овог закона о отвореном акционарском друштву које се односе на одржавање основног капитала, резерве, повећање и смањење основног капитала, расподјелу добити, покриће губитака, располагање имовином велике вриједности и одржавање скупштине у случају губитка сходно се примјењују и на друштва са ограниченом одговорношћу.“

Члан 7.

Члан 110. мијења се и гласи:

„(1) Члан друштва са ограниченом одговорношћу стиче удио у основном капиталу друштва сразмјерно вриједности улога.

(2) Члан друштва са ограниченом одговорношћу може имати један удио у друштву.

(3) Ако члан друштва са ограниченом одговорношћу стекне један или више удјела, ти удјели се спајају са постојећим удјелом и заједно чине један удио.

(4) Удјели чланова друштва са ограниченом одговорношћу могу се регистровати у Централном регистру.

(5) Удјели могу гласити на износ који није дјељив цијелим бројем и у том случају гласе на децимални износ.

(6) Удјели који су регистровани у Централном регистру у складу са овим законом, сматрају се хартијама од вриједности и слободно су преносиви.

(7) Прописи којима је уређено тржиште хартија од вриједности сходно се примјењују и на вођење регистра удјела код Централног регистра и издавање извјештаја.

(8) У случају из става 4. овог члана примјењује се начело конститутивности уписа у Централни регистар, које подразумијева да се сва права и обавезе стичу од дана уписа у Централни регистар, без обзира на дан уписа у регистар пословних субјеката.“

Члан 8.

У члану 111. испред ријечи: „Право“ додаје се број један у обостраној загради.

Послије става 1. додаје се нови став 2, који гласи:

„(2) У случају да књигу удјела води Централни регистар, права учешћа и гласања на скупштини друштва са ограниченом одговорношћу остварују се на основу извјештаја Централног регистра.“

Члан 9.

У члану 112. у ставу 1. послије ријечи: „одговорношћу“ додају се ријечи: „који нису регистровани у Централном регистру“.

Послије става 3. додаје се нови став 4, који гласи:

„(4) У случају из члана 110. став 4. овог закона, Централни регистар издаје извјештај (извод, потврду или други документ) о власницима удјела из књиге удјела.“

Члан 10.

У члану 113. у ставу 1. запета и ријечи: „а у књигу удјела уписује се пуно име и адреса сваког сувласника удјела“ бришу се.

Став 2. мијења се и гласи:

„(2) Сувласници удјела у друштву са ограниченом одговорношћу своја права гласа и друга права остварују преко једног заједничког пуномоћника, ако оснивачким актом или уговором чланова друштва није другачије одређено.“

Послије става 2. додаје се нови став 3, који гласи:

„(3) У случају из става 2. овог члана, сувласници удјела у друштву са ограниченом одговорношћу дужни су писменим путем обавијестити друштво или Централни регистар ради уписа заједничког пуномоћника у књигу удјела.“

Досадашњи ст. 3, 4. и 5. постају ст. 4, 5. и 6.

Члан 11.

Члан 114. мијења се и гласи:

„(1) Друштво са ограниченом одговорношћу дужно је да води књигу удјела, коју држи у свом сједишту.

(2) У књигу удјела уписују се: име и пребивалиште, односно пословно име, сједиште и јединствени идентификациони број сваког члана друштва, заједничког пуномоћника сувласника, износ уговореног и уплаћеног улога и евентуалне споредне чинидбе и допунски улози, поред основног улога, оптерећења удјела, број или проценат гласова сваког удјела и сви преноси удјела, укључујући и вријеме преноса и име преносиоца и стицаоца, као и све евентуалне промјене ових података.

(3) Друштво са ограниченом одговорношћу може обавезу вођења књиге удјела пренијети на Централни регистар.

(4) Друштво са ограниченом одговорношћу подноси регистру, у складу са законом којим се уређује регистрација пословних субјеката, пријаву и документа за сваку промјену података уписаних у књизи удјела, ради регистрације и објављивања.

(5) У случају из става 3. овог члана, Централни регистар по свакој промјени уписаној у књигу удјела, по службеној дужности, доставља податке из књиге удјела друштву са ограниченом одговорношћу.

(6) Чланови друштва са ограниченом одговорношћу имају право увида у књигу удјела и право на копије.

(7) Директор или чланови управног одбора друштва са ограниченом одговорношћу одговарају друштву за тачност података у књизи удјела, у складу са овим законом.

(8) Централни регистар уписује заложна права на удјелима друштава са ограниченом одговорношћу који су код њега уписани.

(9) Са удјелима друштава са ограниченом одговорношћу, за које Централни регистар води књигу удјела, може се прометовати и на берзи или другом уређеном јавном тржишту, у складу са правилима берзе или другог уређеног јавног тржишта.“

Члан 12.

У члану 115. послије става 2. додаје се нови став 3, који гласи:

„(3) Изузетно од става 2. овог члана, ако књигу удјела води Централни регистар, члан друштва уписан је у књигу удјела моментом евидентирања у Централном регистру.“

Члан 13.

У члану 128. у ставу 1. тачка а) мијења се и гласи:

„а) нето имовина друштва била мања од његовог основног капитала, који је увећан за износ који је унесен у законске резерве и износ који је друштво дужно да унесе у резерве за годину у којој се врше исплате,“.

Члан 14.

У члану 131. у ставу 3. ријечи: „саставља и потписује записник и“ бришу се.

Послије става 4. додаје се нови став 5, који гласи:

„(5) У случају из става 2. овог члана када је једини члан друштва правно лице, оснивачким актом може се одредити орган тог правног лица који врши функцију скупштине друштва, а у одсуству такве одредбе сматра се да је то регистровани заступник тог правног лица.“

Члан 15.

У члану 132. тачка в) мијења се и гласи:

„в) одобравању финансијских извјештаја и расподјели добити и начину покрића губитака, укључујући и одређивање дана стицања права на учешће у добити и дана исплате учешћа у добити члановима друштва,“.

Послије тачке љ) додају се нове т. м), н) и њ), које гласе:

„м) раду и усвајању извјештаја директора или управног одбора,

н) покретању поступка и давању пуномоћи за заступање друштва у спору са прокуристом, директором, односно предсједником управног одбора или чланом друштва,

њ) захтјеву за иступање члана друштва,“.

Досадашње т. м) и н) постају т. о) и п).

Члан 16.

У члану 133. у ставу 2. послије ријечи: „сједиште друштва,“ додају се ријечи: „осим ако у позиву за сједницу, а ради њене економичније организације или“.

Члан 17.

У члану 135. послије става 4. додаје се нови став 5, који гласи:

„(5) Сједница скупштине може се одржати и без сазивања у роковима из става 2. овог члана, под условом да на њој присуствују сви чланови друштва, осим ако оснивачким актом није другачије одређено.“

Члан 18.

У члану 141. у ставу 2. ријечи: „сагласношћу свих“ замјењују се ријечима: „двотрећинском већином гласова“.

Члан 19.

У члану 149. у ставу 1. послије ријечи: „актом“ додају се запета и ријечи: „с тим да свака наредна промјена директора или члана управног одбора не подразумијева измјену оснивачког акта“.

Члан 20.

У члану 168. у ставу 1. ријечи: „само једногласном одлуком свих“ замјењују се ријечима: „двотрећинском већином гласова“.

У ставу 2. ријечи: „већином гласова“ замјењују се ријечима: „и са мање од двотрећинског броја гласова“.

Члан 21.

Назив члана и члан 172. мијењају се и гласе:

„Иступање члана друштва без потраживања накнаде за удио

Члан 172.

(1) Члан друштва који нема неизмирене обавезе према друштву по основу неуплаћеног, односно неунесеног улога у друштво, може у свако доба да, на основу изјаве о иступању достављене друштву, иступи из друштва без навођења разлога за иступање, ако не захтијева накнаду за свој удио.

(2) Удио члана друштва који је иступио из друштва постаје сопствени удио друштва и без доношења одлуке о стицању сопственог удјела.

(3) Иступањем члана из друштва, том члану не престају обавезе које је имао према друштву до момента иступања.

(4) Иступање члана из друштва региструје се у складу са законом којим се уређује регистрација пословних субјеката.“

Члан 22.

Назив члана и члан 173. мијењају се и гласе:

„Иступање члана друштва из оправданог разлога

Члан 173.

(1) Члан друштва може иступити из друштва из оправданих разлога.

(2) Оправдани разлог за иступање члана друштва постоји у сљедећим случајевима:

а) ако му један или више осталих чланова или друштво својим радњама или пропуштањем проузрокује штету или ако је очигледно да ће таква штета, према редовном току ствари, наступити,

б) ако је у значајној мјери онемогућен да остварује своја права у друштву,

в) ако му друштво намеће несразмјерне обавезе.

(3) Оснивачким актом могу се предвидјети и други оправдани разлози за иступање члана друштва, као и прописати поступак иступања и начин одређивања накнаде члану друштва који иступа.

(4) Оснивачким актом не може се унапријед искључити право члана друштва да захтијева иступање из друштва из оправданог разлога, нити се члан друштва тог права може унапријед одрећи.“

Члан 23.

Назив члана и члан 174. мијењају се и гласе:

„Поступак иступања

Члан 174.

(1) Члан друштва који жели да иступи из друштва у складу са чланом 173. овог закона, дужан је да о томе достави писмени захтјев друштву, а о којем одлучује скупштина друштва.

(2) Захтјев из става 1. овог члана обавезно садржи:

а) разлоге иступања,

б) износ који се захтијева од друштва на име накнаде за удио,

в) рок у којем се захтијева исплата накнаде за удио, осим ако је тај рок одређен оснивачким актом.

(3) Скупштина доноси одлуку o захтјеву из става 1. овог члана у року од два мјесеца од дана његовог достављања и у истом року се о томе обавјештава члана друштва који иступа.

(4) Скупштина може само у цјелини усвојити или одбити захтјев из става 1. овог члана.

(5) Одлука из става 3. овог члана доноси се обичном већином броја гласова из члана 139. ст. 1. и 3. овог закона, осим ако је оснивачким актом одређен већи број гласова.

(6) Удио члана друштва који је иступио из друштва постаје сопствени удио друштва и без доношења одлуке о стицању сопственог удјела, сразмјерно уплаћеном, односно унесеном улогу, док се за износ неуплаћеног, односно неунесеног улога врши смањење основног капитала друштва.

(7) Иступање члана из друштва региструје се у складу са законом којим се уређује регистрација пословних субјеката.“

Члан 24.

Назив члана и члан 175. мијењају се и гласе:

„Залог као обезбјеђење исплате накнаде

Члан 175.

(1) Члан друштва може захтјевом за иступање из оправданог разлога да тражи да друштво пружи обезбјеђење за исплату накнаде за његов удио путем утврђивања залога на сопственом удјелу који ће друштво стећи ако прихвати његов захтјев за иступање из друштва, у складу са законом који уређује залог на покретним стварима, односно у складу са прописима којима је уређено тржиште хартија од вриједности, ако је удио регистрован у Централном регистру.

(2) Члан друштва из става 1. овог члана дужан је да нацрт уговора о залогу чије закључење предлаже достави друштву у прилогу захтјева за иступање из друштва.

(3) У случају из става 1. овог члана, скупштина може прихватити захтјев за иступање само ако истовремено одобри закључење предложеног уговора о залогу у корист члана који иступа или, уз сагласност члана друштва који иступа, пружи друго одговарајуће обезбјеђење.“

Члан 25.

Послије члана 175. додају се нови чл. 175а, 175б, 175в, 175г. и 175д, који гласе:

„Иступање из оправданог разлога по одлуци суда

Члан 175а.

(1) Ако скупштина одбије захтјев за иступање из члана 174. овог закона, односно пропусти да о њему одлучи у року од 60 дана од дана пријема захтјева, члан друштва може тужбом надлежном суду против друштва захтијевати престанак својства члана друштва због постојања оправданог разлога и исплату накнаде за свој удио.

(2) Суд пресудом којом одређује престанак својства члана друштва одређује и сљедеће:

а) да удио члана друштва који иступа постаје сопствени удио друштва,

б) висину накнаде коју је друштво у обавези да исплати члану друштва који иступа,

в) рок за исплату накнаде из тачке б) овог става,

г) утврђивање залога у корист члана друштва који иступа на сопственом удјелу друштва из тачке а) овог става, ако је тужилац то захтијевао и ако суд нађе да је то нужно и оправдано ради обезбјеђења исплате накнаде из тачке б) овог става.

(3) Накнаду из става 2. тачка б) овог члана суд одређује према тржишној вриједности удјела члана друштва који иступа на дан подношења захтјева из члана 174. овог закона, али не мање од сразмјерног дијела вриједности нето капитала друштва који одговара учешћу удјела тог члана у основном капиталу друштва на дан подношења захтјева, осим ако је други начин одређивања те накнаде предвиђен оснивачким актом.

(4) Рок из става 2. тачка в) овог члана суд одређује узимајући у обзир финансијску ситуацију у којој се друштво налази и очекиване приходе друштва у редовном току пословања, с тим што тај рок не може бити дужи од двије године од дана правноснажности пресуде, осим ако је оснивачким актом предвиђен дужи рок, који не може бити дужи од пет година.

(5) Суд пресуду о иступању из друштва по наступању правноснажности доставља регистру пословних субјеката ради регистрације престанка својства члана у складу са законом којим се уређује регистрација пословних субјеката.

(6) Даном регистрације престанка својства члана у складу са ставом 5. овог члана члану друштва који је иступио престаје својство члана друштва.

(7) Тужба из става 1. овог члана може се поднијети у року од шест мјесеци од дана сазнања за разлог за иступање, а најкасније у року од три године од настанка разлога за иступање.

Исплата накнаде одређене од стране суда и накнада штете

Члан 175б.

(1) Друштво не може дијелити добит својим члановима до потпуне исплате накнаде удјела члану који је иступио из друштва, по основу одлуке скупштине, односно суда.

(2) Члану који је из друштва иступио из оправданих разлога припада и право на накнаду штете коју је евентуално претрпио чињењем или нечињењем друштва, које може остварити тужбом код надлежног суда у посебној парници.

Искључење члана одлуком скупштине друштва

Члан 175в.

(1) Скупштина друштва доноси одлуку о искључењу члана друштва који не испуни обавезу уплате новчаних улога, односно уношења неновчаних улога.

(2) Одлука из става 1. овог члана доноси се двотрећинском већином гласова преосталих чланова друштва, осим ако је оснивачким актом одређена друга већина.

(3) Одлука из става 1. овог члана представља основ за брисање искљученог члана друштва из регистра пословних субјеката.

(4) Искључењем члана друштва удио тог члана друштва постаје сопствени удио друштва.

(5) Искључени члан остаје у обавези да уплати, односно унесе улог на који је био обавезан, ако је то неопходно за намирење повјерилаца друштва.

(6) Друштво има право да тужбом надлежном суду од искљученог члана потражује накнаду штете.

(7) Скупштина друштва, на захтјев искљученог члана, који се подноси у року од три мјесеца од дана доношења одлуке о искључењу, може донијети одлуку да искључени члан друштва остварује право на накнаду за свој дјелимично уплаћени, односно унесени удио и утврдити износ те накнаде.

(8) Скупштина доноси одлуку o захтјеву из става 7. овог члана у року од два мјесеца од дана његовог достављања и у истом року се та одлука доставља подносиоцу захтјева.

(9) Ако скупштина не одлучи о захтјеву у року из става 8. овог члана или одбије утврдити право на накнаду искљученом члану или ако искључени члан није сагласан са износом накнаде, тај члан може надлежном суду поднијети тужбу за накнаду вриједности по основу свог уплаћеног, односно унесеног удјела.

(10) Тужба из става 9. овог члана може се поднијети у року од три мјесеца од дана:

а) истека рока за одлучивање скупштине друштва о захтјеву за накнаду вриједности уплаћеног, односно унесеног улога искљученог члана,

б) доношења одлуке којом се одбија утврдити право на накнаду вриједности уплаћеног, односно унесеног улога искљученог члана,

в) доношења одлуке којом се утврђује накнада за вриједност уплаћеног, односно унесеног улога, са чијим износом искључени члан није сагласан.

Искључење члана одлуком суда

Члан 175г.

(1) Друштво може тужбом коју подноси надлежном суду захтијевати искључење члана друштва из разлога одређених оснивачким актом или из других оправданих разлога, а обавезно ако члан друштва:

а) намјерно или грубом непажњом проузрокује штету друштву,

б) не извршава дужности према друштву прописане овим законом или оснивачким актом,

в) својим радњама или пропуштањем, противно оснивачком акту, закону или добрим пословним обичајима, спречава или у значајној мјери отежава пословање друштва.

(2) Скупштина друштва обичном већином броја гласова из члана 139. ст. 1. и 3. овог закона доноси одлуку о подношењу тужбе из става 1. овог члана, осим ако је оснивачким актом одређен већи број гласова.

(3) Ако на захтјев члана који посједује удио, који представља најмање 5% основног капитала друштва, скупштина у року од два мјесеца од дана подношења захтјева не одлучи о захтјеву за подношење тужбе из става 1. овог члана или одбије захтјев или се тужба не поднесе у року од 30 дана од дана доношења одлуке о подношењу тужбе, члан који је поднио захтјев има право да, у накнадном року од 30 дана, поднесе тужбу суду у своје име, а за рачун друштва.

(4) На захтјев друштва суд може одредити привремену мјеру суспензије права гласа члана друштва чије се искључење тражи, као и других права тог члана друштва или привремену мјеру увођења принудне управе у друштво, ако нађе да је то нужно и оправдано ради спречавања настанка штете за друштво.

(5) Оснивачким актом не може се унапријед искључити право друштва да поднесе тужбу за искључење члана друштва, нити право искљученог члана друштва на накнаду вриједности удјела.

(6) Тужба за искључење члана друштва може се поднијети у року од шест мјесеци од дана сазнања за разлог за искључење, а најкасније у року од пет година од настанка разлога за искључење.

(7) Искључењем члана друштва удио тог члана друштва постаје сопствени удио друштва.

Накнада за удио у случају искључења одлуком суда

Члан 175д.

(1) Искључени члан друштва може тужбом надлежном суду против друштва тражити накнаду вриједности свог удјела.

(2) Тужба из става 1. овог члана може се поднијети у року од шест мјесеци од дана правноснажности пресуде о искључењу члана друштва.

(3) Суд накнаду из става 1. овог члана одређује у висини вриједности дијела ликвидационог остатка који би припао искљученом члану сразмјерно његовом удјелу у основном капиталу друштва, на дан правноснажности пресуде о искључењу тог члана из друштва, осим ако је оснивачким актом одређено другачије.

(4) Суд приликом одређивања накнаде из става 1. овог члана одређује и рок за исплату те накнаде, узимајући у обзир финансијску ситуацију у којој се друштво налази и очекиване приходе друштва у редовном току пословања, с тим што тај рок не може бити дужи од двије године од дана правноснажности пресуде, осим ако је оснивачким актом одређен дужи рок, али не дужи од пет година.

(5) Друштво може исплаћивати накнаду одређену пресудом надлежног суда из става 3. овог члана само из:

а) средстава резерви друштва или

б) средстава остварених продајом сопственог удјела друштва стеченог искључењем тог члана друштва.

(6) Ако друштво не исплати досуђену накнаду члану друштва који је искључен у року одређеном пресудом, члан друштва који је искључен може тражити принудно извршење само продајом сопственог удјела који је друштво од њега стекло.

(7) Ако средства остварена продајом сопственог удјела у извршном поступку нису довољна за намирење потраживања члана друштва који је искључен у погледу досуђене накнаде, преостали дио тог потраживања се гаси.“

Члан 26.

Члан 207. мијења се и гласи:

„(1) Продајна цијена акција не може бити нижа од њихове номиналне вриједности.

(2) Изузетно од става 1. овог члана, продајна цијена акција може бити нижа од номиналне вриједности акције у случајевима:

а) када је књиговодствена вриједност акције мања од номиналне вриједности, с тим да продајна цијена акција не може бити нижа од књиговодствене вриједности акције,

б) продаје обичних акција у поступку коришћења права пречег стицања акција постојећих акционара или продаје акција берзанском посреднику ради њихове препродаје (у поступку обављања послова преузимања емисије), при чему продајна вриједност акција не може бити нижа од тржишне вриједности, осим ако је тржишна вриједност нижа од књиговодствене, а у том случају примјењује се књиговодствена вриједност акције,

в) издавања акција у поступку реорганизације друштва.

(3) Акционарско друштво може да издаје варанте или замјенљиве обвезнице, са правом на стицање одређеног броја акција одређене врсте и класе, одређеног дана или у одређеном периоду и по одређеној цијени, која у вријеме њиховог издавања није мања од књиговодствене вриједности, осим у случајевима из става 2. тачка б) овог члана.

(4) У случају да је продајна цијена акција већа од њихове номиналне вриједности, та разлика представља резерве капитала (емисиону премију), а у случају да је продајна цијена нижа од номиналне вриједности, та разлика представља емисиони губитак (емисиони дисажио).“

Члан 27.

У члану 210. став 4. мијења се и гласи:

„(4) Акционари имају право на дивиденду, осим ако је одлуком скупштине акционара, а у складу са законом, оснивачким актом или статутом, одређено да добит остане нераспоређена и да се пренесе за наредне периоде, те у том случају нераспоређена добит евидентира се сходно прописима из области рачуноводства.“

Послије става 7. додају се нови ст. 8, 9. и 10, који гласе:

„(8) Скупштина акционара може донијети одлуку да се до 20% нераспоређене добити распореди у акцијама за запослене у акционарском друштву, а на начин и према критеријумима који су утврђени у оснивачком акту, односно статуту друштва.

(9) Одлука о расподјели добити на начин из става 8. овог члана доноси се гласовима акционара који не остварују право на акције из добити.

(10) Право на акције из добити из става 8. овог члана може остварити запослени који заједно са новим акцијама не посједује више од 5% основног капитала друштва.“

Члан 28.

У члану 211. послије става 3. додају се нови ст. 4, 5. и 6, који гласе:

„(4) Друштво је дужно да приликом исплате дивиденде у новцу примјењује једнак третман за све акционаре, без давања предности одређеним акционарима у исплати дивиденде у односу на друге акционаре.

(5) Дивиденда у новцу може се регистровати у Централном регистру.

(6) У случају из става 5. овог члана, плаћање дивиденде обавља се депоновањем новчаних средстава на рачун за посебну намјену Централног регистра, који врши исплату дивиденде свим лицима која су имала статус акционара на дан дивиденде.“

Члан 29.

Члан 235. брише се.

Члан 30.

У члану 248. став 1. мијења се и гласи:

„(1) Право на акције по основу повећања основног капитала отвореног акционарског друштва из средстава друштва расположивих за те намјене имају:

а) акционари друштва на дан пресјека утврђеног у складу са чланом 213. овог закона,

б) запослени у друштву који су пријављени у Јединствени систем регистрације, контроле и наплате доприноса на дан доношења одлуке, а према начину и критеријумима који су утврђени у оснивачком акту, односно статуту друштва, у складу са чланом 210. став 8. овог закона.“

Члан 31.

У члану 267. у ставу 3. послије ријечи: „сједишту друштва,“ додају се ријечи: „осим ако у позиву за сједницу, а ради њене економичније организације или“.

Члан 32.

У члану 269. послије става 4. додаје се нови став 5, који гласи:

„(5) Жалба изјављена на рјешење из става 3. овог члана не одлаже његово извршење.“

Члан 33.

Члан 272. мијења се и гласи:

„(1) Писани позив за сједницу скупштине акционара упућује се сваком акционару најкасније 30 дана и најраније 60 дана прије дана одржавања сједнице скупштине, а писани позив сваком акционару за ванредну скупштину упућује се најкасније 15 дана и најраније 30 дана прије дана сједнице скупштине.

(2) Писани позив за сједницу скупштине обавезно садржи:

а) датум слања позива,

б) вријеме и мјесто одржавања сједнице,

в) приједлог дневног реда сједнице, са јасном назнаком о којим тачкама дневног реда се предлаже да скупштина донесе одлуку и навођењем класе и укупног броја акција која о тој одлуци гласа и већини која је потребна за доношење те одлуке,

г) обавјештење о начинима на који се могу преузети материјали за сједницу,

д) поуку о правима акционара у вези са учешћем у раду скупштине и јасно и прецизно обавјештење о правилима за њихово остваривање,

ђ) податке о правима акционара на предлагање измјена и допуна дневног реда и правима на постављање питања, уз навођење рокова у којима се та права могу користити, при чему то обавјештење може да садржи и само те рокове, под условом да је у њему јасно наведено да су детаљне информације о коришћењу тих права доступне на интернет страници друштва,

е) опис процедуре за гласање преко пуномоћника, а нарочито информацију о начину на који друштво омогућава акционарима доставу обавјештења о именовању пуномоћника електронским путем,

ж) обавјештење о одлукама које представљају располагање имовином велике вриједности.

(3) Предсједник управног одбора или друго лице које је овлашћено да сазове скупштину доставља позив или организује његово достављање.

(4) Позив се доставља сваком акционару који има право гласа на скупштини поштом или електронском поштом, ако је акционар дао писмену сагласност за обавјештење електронском поштом.

(5) Дан достављања позива за сједницу скупштине, у смислу овог закона, сматра се дан слања поштом препорученом пошиљком или електронском поштом.

(6) Поред упућивања свим акционарима, позив за сједницу скупштине обавезно се објављује и на интернет страници друштва током времена из става 1. овог члана.

(7) Изузетно од ст. 1. и 4. овог члана, те ако је тако одређено оснивачким актом или статутом, умјесто упућивања индивидуалног позива сваком акционару, акционарско друштво објављује позив за сједницу скупштине акционара без прекида на интернет страници берзе и својој интернет страници не краће од 30 дана и не дуже од 60 дана прије одржавања, у случају годишње скупштине, а у случају ванредне скупштине, не краће од 15 дана и не дуже од 30 дана прије дана њеног одржавања.

(8) Оснивачким актом или статутом друштва може се одредити да се позив за сједницу, осим на начин прописан ст. 1. и 7. овог члана, упућује и објављивањем у најмање једном дневном листу који је доступан на цијелој територији Републике Српске.

(9) Материјали за сједницу из става 2. тачка г) овог члана обавезно обухватају финансијске извјештаје, заједно са извјештајем независног ревизора, извјештајем управног одбора о пословању друштва, текст било ког приједлога за промјене оснивачког акта, опис било ког уговора или другог правног посла предложеног за одобрење, као и друге акте и материјале за сједницу скупштине у складу са оснивачким актом друштва, овим законом, законом којим се уређује тржиште хартија од вриједности и другим законом.

(10) Материјали за сједницу из става 2. тачка г) овог члана, без обзира на начин достављања позива, стављају се на располагање акционарима на један или на више сљедећих начина, и то:

а) достављањем материјала уз позив за сједницу, односно објавом на интернет страници берзе,

б) обезбјеђењем да акционари могу у сједишту друштва добити копије материјала у редовно радно вријеме друштва,

в) објавом материјала на интернет страници друштва, тако да их акционари могу преузети у цијелости.

(11) Оснивачким актом, односно статутом, могу се прописати и други начини за стављање на располагање материјала за сједницу акционарима друштва.

(12) Друштво је у обавези да сноси све трошкове објављивања и слања позива за сједницу скупштине.“

Члан 34.

У члану 291. у ставу 1. послије тачке в) додаје се нова тачка г), која гласи:

„г) ограничењу или искључењу права пречег стицања акција путем приватне емисије, ако је тај акционар и/или с њим повезано лице одређено као унапријед познати купац.“

Члан 35.

Послије члана 295. додаје се нови члан 295а, који гласи:

„Побијање одлуке о расподјели добити

Члан 295а.

(1) Одлука о расподјели добити, поред случајева из члана 293. овог закона, може се побијати и у случају да се одлуком о расподјели добити не врши исплата дивиденде акционарима, а ту је исплату требало учинити с обзиром на околности у којима друштво послује и под сљедећим условима:

а) да је прибављена позитивна процјена доброг привредника,

б) да је било обавезно донијети одлуку о исплати дивиденде у складу са дивидендном политиком друштва, која се утврђује према стандардима корпоративног управљања у складу са овим законом.

(2) Под процјеном доброг привредника из става 1. овог члана сматра се процјена заснована на мишљењу независног ревизора о томе да исплата дивиденде не би довела до тога да:

а) нето имовина друштва буде мања од његовог основног капитала, увећаног за резерве које се могу користити за исплате члановима друштва у складу са овим законом или другим прописима, а умањеног за износ који је друштво дужно да унесе у резерве за годину у којој се врше исплате,

б) друштво буде онемогућено да плаћа своје дугове чија се доспјелост очекује у редовном току пословања друштва.

(3) Тужбу за побијање одлуке из става 1. овог члана могу да поднесу акционари чије укупно учешће у основном капиталу друштва износи најмање 10%.“

Члан 36.

У члану 306. послије става 4. додаје се нови став 5, који гласи:

„(5) Изузетно од става 3. овог члана, позив и цјелокупан материјал за сједницу управног одбора може се доставити и електронском поштом, ако је такав начин достављања прописан пословником о раду управног одбора или оснивачким актом, односно статутом друштва.“

Члан 37.

У члану 309. у ставу 1. ријечи: „чије су акције уврштене на службено берзанско тржиште“ бришу се.

Члан 38.

У члану 314. послије става 6. додаје се нови став 7, који гласи:

„(7) Управни одбор може разријешити генералног директора на начин и у поступку како је дефинисано у члану 313. став 9. овог закона.“

Члан 39.

У члану 361. послије ријечи: „друштва“ додају се запета и ријечи: „осим ако посебним законом није другачије уређено“.

Члан 40.

Послије члана 416. додају се нови пододјељак 1.14. и нови чл. 416а, 416б, 416в, 416г, 416д, 416ђ, 416е, 416ж, 416з, 416и, 416ј, 416к, 416л, 416љ, 416м. и 416н, који гласе:

„1.14. Прекогранично припајање и спајање привредних друштава

Прекогранично припајање

Члан 416а.

(1) Прекогранично припајање, у смислу овог закона, је припајање у ком учествују најмање два друштва, од којих је најмање једно друштво из члана 99. или члана 179. овог закона регистровано у Републици Српској и најмање једно друштво капитала регистровано на територији државе чланице Европске уније или друге државе (у даљем тексту: друге државе).

(2) Једно или више друштава из става 1. овог члана припајају се другом друштву преношењем на то друштво цјелокупне имовине и обавеза, чиме друштво које се припаја престаје да постоји без спровођења поступка ликвидације.

Прекогранично спајање

Члан 416б.

(1) Прекогранично спајање, у смислу овог закона, је оно спајање у којем учествују најмање два друштва, од којих је најмање једно друштво из члана 99. или члана 179. овог закона регистровано у Републици Српској и најмање једно друштво капитала регистровано на територији друге државе.

(2) Два или више друштава из става 1. овог члана спајају се оснивањем новог друштва и преношењем на то друштво цјелокупне имовине и обавеза, чиме друштва која се спајају престају да постоје без спровођења поступка ликвидације.

Примјена

Члан 416в.

(1) У прекограничном припајању и спајању не могу учествовати задруге ни када су према праву друге државе основане као друштво капитала.

(2) У прекограничном припајању и спајању не могу учествовати друштва за управљање инвестиционим фондовима и инвестициони фондови.

(3) Ако овим пододјељком није другачије прописано, на прекогранична припајања и спајања сходно се примјењују одредбе овог закона које се односе на статусне промјене спајања уз припајање и спајања уз оснивање.

Заједнички нацрт уговора о припајању

Члан 416г.

(1) Надлежни органи друштава која учествују у припајању припремају заједнички нацрт уговора о припајању.

(2) Заједнички нацрт уговора о припајању обавезно садржи:

а) правну форму, пословна имена и регистрована сједишта свих друштава која учествују у припајању, као и предложену правну форму, пословно име и сједиште привредног друштва насталог прекограничним припајањем,

б) податке о условима и сразмјери замјене удјела, односно акција у друштву преносиоцу за удјеле, односно акције у друштву стицаоцу, као и висину новчаног плаћања ако постоји,

в) начин преузимања удјела, односно акција у друштву стицаоцу и датум од кога ти удјели, односно акције дају право учешћа у добити и све појединости у вези са тим правом,

г) датум од ког се трансакције друштва преносиоца сматрају, у рачуноводствене сврхе, трансакцијама обављеним у име друштва стицаоца,

д) очекиване посљедице припајања на запослене друштва преносиоца,

ђ) права која друштво стицалац даје члановима, односно акционарима друштва који имају посебна права, као и имаоцима других хартија од вриједности, односно мјере које се у односу на та лица предлажу,

е) све посебне погодности које се одобравају члановима надлежних органа друштава која учествују у припајању,

ж) приједлог одлуке о измјенама и допунама оснивачког акта, односно статута друштва стицаоца,

з) ако је то примјењиво, информације о поступцима којима се одређују услови за учешће запослених у одлучивању и остваривању других права у друштву стицаоцу, у складу са прописима којима се уређује учешће запослених у одлучивању,

и) процјену вриједности имовине и висине обавеза који се преносе на друштво стицаоца и њихов опис, као и начин на који се тај пренос врши друштву стицаоцу,

ј) датуме финансијских извјештаја који представљају основ за припајање,

к) податак о висини новчане накнаде коју треба исплатити члановима, односно акционарима који су против одлуке о усвајању заједничког нацрта уговора о припајању, при чему се висина те накнаде утврђује примјеном одредаба овог закона о исплати несагласних акционара,

л) заштитне мјере које су евентуално понуђене повјериоцима, као што су залози и слично.

(3) Кад све акције, односно удјеле у припојеном друштву има друштво стицалац, није обавезно да заједнички нацрт уговора о припајању садржи податке из става 2. т. б) и в) овог члана.

Објављивање

Члан 416д.

(1) Друштво обезбјеђује да заједнички нацрт уговора о припајању буде доступан у писаном или електронском облику, на својој интернет страници, ако је има, те га доставља регистру пословних субјеката ради објављивања на интернет страници тог регистра, најкасније мјесец дана прије дана одржавања сједнице скупштине на којој се доноси одлука о припајању.

(2) Уз заједнички нацрт уговора о припајању објављују се и:

а) подаци о регистрима у којима су уписана друштва која учествују у припајању и регистарски број под којим су та друштва уписана у регистар,

б) обавјештење повјериоцима и мањинским члановима, односно акционарима друштава која учествују у припајању о начину на који је предвиђено да могу остварити своја права, као и о времену и мјесту гдје могу, без накнаде, извршити увид у документе и акте из члана 416г. овог закона,

в) обавјештење члановима, односно акционарима друштва, представницима запослених, односно запосленима, о времену и мјесту гдје могу, без накнаде, извршити увид у извјештај надлежног органа друштва, као и o року до када могу доставити мишљење на заједнички нацрт уговора о припајању, а који не може бити краћи од пет радних дана прије дана одржавања сједнице скупштине на којој се доноси одлука о припајању,

г) обавјештење члановима, односно акционарима друштва о времену и мјесту гдје могу, без накнаде, извршити увид у извјештај независног ревизора о припајању.

Извјештај надлежног органа друштва

Члан 416ђ.

(1) Управни одбор, односно директор друштва које учествује у припајању, сачињава извјештај у којем се објашњавају и образлажу правни и економски аспекти прекограничног припајања и појашњавају посљедице прекограничног припајања за запослене.

(2) У извјештају се посебно појашњавају посљедице прекограничног припајања за будуће пословање привредног друштва.

(3) Извјештај се састоји од два дијела: дијела за чланове, односно акционаре друштва и дијела за запослене.

(4) У дијелу извјештаја за чланове, односно акционаре друштва обавезно се наводи сљедеће:

а) висина новчане накнаде, као и метода која је коришћена за обрачун те накнаде,

б) омјер замјене удјела, односно акција и метода или методе коришћене за обрачун омјера замјене удјела, односно акција, ако је то примјењиво,

в) посљедице прекограничног припајања за чланове, односно акционаре друштва,

г) права и мјере заштите које су доступне члановима, односно акционарима друштва у складу са овим законом.

(5) Дио извјештаја за чланове, односно акционаре друштва није обавезан ако су се сви чланови, односно акционари друштва усагласили да одустају од сачињавања тог дијела извјештаја.

(6) Једночлана привредна друштва нису у обавези да сачине дио извјештаја за члана, односно акционара друштва.

(7) У дијелу извјештаја за запослене обавезно се наводи сљедеће:

а) посљедице прекограничног припајања на радне односе, те ако је то примјењиво, евентуалне мјере за заштиту права из радног односа,

б) све битне промјене примјењивих услова запослења или мјеста пословања привредног друштва,

в) како посљедице и промјене наведене у т. а) и б) овог става утичу на зависна друштва.

(8) Извјештај са заједничким нацртом уговора о припајању обавезно је доступан у електронском облику члановима, односно акционарима и представницима запослених или запосленима свих привредних друштава која се припајају, најкасније шест седмица прије дана одржавања сједнице скупштине на којој се доноси одлука о припајању.

(9) Чланови, односно акционари и представници запослених или запослени могу доставити мишљење на извјештај најкасније пет радних дана прије дана одржавања сједнице скупштине на којој се доноси одлука о припајању.

(10) Изузетно од става 8. овог члана, ако скупштина друштва стицаоца нема обавезу да донесе одлуку о усвајању заједничког нацрта уговора о припајању, јер се спроводи поједностављени поступак припајања у складу са овим законом, извјештај је обавезно доступан у електронском облику члановима, односно акционарима и представницима запослених или запосленима других друштава која се припајају, најкасније шест седмица прије дана одржавања сједнице скупштине.

(11) Ако надлежни орган сваког друштва које се припаја благовремено заприми мишљење лица из става 9. овог члана, то мишљење се прилаже уз извјештај.

(12) Дио извјештаја за запослене није обавезан ако се привредно друштво припаја са својим зависним друштвима и ако та друштва немају других запослених осим запослених који су у управи тих друштава.

(13) У случајевима из ст. 5. и 12. овог члана, управни одбор, односно директор друштва није обавезан сачинити извјештај.

Извјештај независног ревизора о припајању

Члан 416е.

(1) Свако појединачно друштво које учествује у припајању именује независног ревизора ради ревизије заједничког нацрта уговора о припајању, који сачињава извјештај о припајању најкасније мјесец дана прије дана одржавања сједнице скупштине на којој се доноси одлука о припајању.

(2) Изузетно од става 1. овог члана, ако скупштина друштва стицаоца нема обавезу да донесе одлуку о усвајању заједничког нацрта уговора о припајању, јер се спроводи поједностављени поступак припајања у складу са овим законом, извјештај независног ревизора о припајању је обавезно доступан члановима, односно акционарима других друштава која се припајају најкасније мјесец дана прије дана одржавања сједнице скупштине на којој се доноси одлука о припајању.

(3) Ако надлежни орган друштва које је регистровано у Републици Српској, а које учествује у припајању, не именује ревизора из става 1. овог члана, на захтјев друштва, односно члана тог друштва, надлежни суд у ванпарничном поступку именује ревизора, који сачињава ревизорски извјештај о припајању за то друштво.

(4) Сва друштва која учествују у припајању могу споразумно именовати једног независног ревизора, који сачињава заједнички извјештај о припајању из става 1. овог члана.

(5) Изузетно, извјештај независног ревизора о припајању не сачињава се ако се сви чланови, односно акционари друштава која учествују у припајању изричито сагласе да се тај извјештај не сачињава.

(6) Суд из става 3. овог члана, на заједнички захтјев свих друштава која учествују у припајању, именује независног ревизора који сачињава заједнички извјештај о припајању за сва друштва и одређује рок у којем је тај ревизор обавезан да овај извјештај достави свим друштвима која учествују у припајању.

(7) Независни ревизор сачињава извјештај о припајању у писаној форми, који садржи мишљење о томе да ли је висина новчане накнаде из члана 416г. став 2. тачка к) овог закона и сразмјера у складу са којом се врши замјена удјела, односно акција правичне и примјерене, као и образложење у оквиру којег је дужан да обавезно наведе:

а) које су методе коришћене за одређивање новчане накнаде из члана 416г. став 2. тачка к) овог закона,

б) које су методе процјене вриједности примијењени приликом утврђивања предложене сразмјере замјене удјела, односно акција и који су пондери додијељени вриједностима добијеним примјеном тих метода,

в) да ли су примијењене методе примјерене за одређивање новчане накнаде из члана 416г. став 2. тачка к) овог закона и сразмјере замјене удјела, односно акција, као и вриједност добијену коришћењем тих метода и даје мишљење о релативној важности тих метода за обрачун утврђене вриједности о којој је одлучено, те у случају да се у привредним друштвима која се припајају користе различите методе, наводи и да ли је коришћење различитих метода било оправдано,

г) које околности су отежавале процјену вриједности и обављање ревизије, ако их је било.

(8) Једночлана привредна друштва нису у обавези да именују независног ревизора ради ревизије заједничког нацрта уговора о припајању и сачињавања извјештаја о припајању.

(9) Независни ревизор има право од привредних друштава која се припајају добити све податке и документе потребне за обављање својих дужности.

Усвајање на скупштини

Члан 416ж.

(1) На скупштини сваког од друштава која учествују у припајању, након упознавања са извјештајима из чл. 416ђ. и 416е. овог закона, као и мишљењем представника запослених на извјештај из члана 416ђ. овог закона, ако је достављено, одлучује се о усвајању заједничког нацрта уговора о припајању, као и да ли је потребно мијењати оснивачки акт и статут ако га има.

(2) Скупштина сваког од друштава која учествују у припајању има право да спровођење припајања услови хитним постизањем споразума о начину учествовања запослених у одлучивању у друштву стицаоцу, ако је то примјењиво у складу са прописима којима се уређује учешће запослених у одлучивању.

(3) Када је друштво које се припаја регистровано у Републици Српској, а у поступку припајања учествују друштва која имају регистровано сједиште у другим државама у којима није прописана могућност вођења судских поступака испитивања сразмјере замјене акција, односно удјела, као и судских поступака у вези са остваривањем посебних права акционара, односно чланова друштва који не спречавају регистрацију припајања, поступак припајања спроводи се само у случају да скупштине тих друштава изричито прихвате могућност вођења таквих судских поступака у Републици Српској.

(4) Одлука донесена у судском поступку из става 3. овог члана обавезује друштво стицаоца и све његове чланове, односно акционаре.

(5) Заједнички нацрт уговора о припајању сматра се уговором о припајању када скупштине свих друштава која учествују у припајању донесу одлуке о његовом усвајању.

(6) Одлука скупштине друштва које учествује у припајању не може се побијати на основу сљедећих разлога:

а) ако је непримјерено утврђена сразмјера удјела, односно акција из члана 416г. став 2. тачка б) овог закона,

б) ако је непримјерено утврђена висина новчане накнаде из члана 416г. став 2. тачка к) овог закона,

в) објављени подаци о сразмјери и висини новчане накнаде из т. а) и б) овог става нису у складу са овим законом.

Заштита повјерилаца

Члан 416з.

(1) Повјериоци чија су потраживања настала, а нису доспјела прије објаве заједничког нацрта уговора о припајању, и који нису задовољни са понуђеним заштитним мјерама из члана из члана 416г. став 2. тачка л) овог закона, могу поднијети захтјев надлежном суду за утврђивање одговарајућих мјера у року од три мјесеца од објаве заједничког нацрта уговора о припајању, под условом да повјериоци могу доказати да је због прекограничног припајања угрожено намирење њихових потраживања и да им привредна друштва која се припајају нису осигурала одговарајуће мјере.

(2) Став 1. овог члана не примјењује се на измирење или обезбјеђење новчаних, односно неновчаних обавеза које привредна друштва имају према пореским и другим јавним органима, односно институцијама.

Нотарска исправа која претходи регистрацији припајања

Члан 416и.

(1) На захтјев друштва које је регистровано у Републици Српској, а које учествује у припајању, нотар, у складу са законом којим се уређује нотарска служба, издаје нотарску исправу о томе да су све радње и активности у вези са припајањем спроведене у складу са одредбама овог закона, односно да су испуњени сви прописани услови за припајање.

(2) Уз захтјев из става 1. овог члана, друштво које учествује у припајању доставља сљедеће документе:

а) заједнички нацрт уговора о припајању,

б) извјештај надлежног органа друштва и извјештај независног ревизора о припајању из чл. 416ђ. и 416е. овог закона,

в) мишљење у складу са чланом 416д. став 2. тачка в) овог закона,

г) одлуку скупштине друштва о усвајању заједничког нацрта уговора о припајању.

(3) Нотар је овлашћен да од друштва из става 1. овог члана затражи све податке, исправе и друге документе, као и да предузме све остале радње за провјеру испуњености услова за припајање.

(4) У случају судских поступака из члана 416ж. став 3. овог закона, нотар у исправи из става 1. овог члана обавезно наводи да су ти судски поступци у току.

Регистрација припајања

Члан 416ј.

(1) Ако је друштво стицалац регистровано у Републици Српској, регистрација припајања врши се у складу са законом којим се уређује регистрација пословних субјеката, с тим што се за ову регистрацију подносе и одлука скупштине друштва о усвајању заједничког нацрта уговора о припајању, уговор о припајању и нотарска исправа из члана 416и. овог закона и потврда надлежног органа друге државе, у којој је регистровано друштво које учествује у припајању, о испуњености услова за прекогранично припајање у складу са правом те државе, које не могу бити старије од шест мјесеци од дана њиховог издавања.

(2) Надлежни регистарски суд дужан је да, без одгађања, надлежном органу друге државе у којој је регистровано друштво које учествује у припајању достави информацију о регистрацији из става 1. овог члана.

(3) Ако је друштво које се припаја регистровано у Републици Српској, регистрација брисања тог друштва из регистра пословних субјеката врши се у складу са законом којим се уређује регистрација пословних субјеката, с тим што се регистрација брисања не може извршити прије пријема информације о извршеној регистрацији припајања од стране органа надлежног за регистрацију у другој држави у којој је регистровано друштво стицалац.

(4) Ако је друштво стицалац регистровано у Републици Српској, припајање ступа на снагу даном регистрације припајања у регистру пословних субјеката.

(5) Ако је друштво које се припаја регистровано у Републици Српској, припајање ступа на снагу према праву државе у којој је регистровано друштво стицалац.

(6) Подаци у вези са прекограничним припајањем који се обавезно уписују у регистар пословних субјеката су:

а) да је друштво стицалац настало спровођењем статусне промјене прекограничног припајања, као и његов матични број субјекта, пословно име и правну форму привредног друштва,

б) датум уписа друштва стицаоца у регистар пословних субјеката,

в) да се друштво које се припаја брише из регистра пословних субјеката по основу статусне промјене прекограничног припајања, као и његов матични број субјекта, пословно име и правна форма привредног друштва,

г) датум брисања друштва које се припаја из регистра пословних субјеката,

д) матични број субјекта, пословно име и правну форму свих привредних друштава која се припајају.

Правне посљедице припајања

Члан 416к.

(1) Правне посљедице припајања из члана 391. овог закона производе дејство даном ступања на снагу припајања.

(2) Ако је за пренос имовине и обавеза са друштва које се припаја на друштво стицаоца у складу са прописима других држава у којима су регистрована друштва која учествују у припајању потребно испунити посебне услове, односно поступке и процедуре да би тај пренос произвео правно дејство према трећим лицима, те услове, односно поступке и процедуре испуњава друштво стицалац.

Поједностављени поступак припајања

Члан 416л.

(1) Када je друштво стицалац једини члан, односно акционар друштва које се припаја и ако друштво стицалац не издаје нове удјеле, односно акције у прекограничном припајању, не примјењују се сљедећи чланови:

а) члан 416г. став 2. т. б), в) и к) и члан 416е. овог закона,

б) члан 416ђ. и члан 416ж. став 1. овог закона не примјењују се на друштва која се припајају.

(2) Када у прекограничном припајању учествује друштво стицалац које је регистровано на територији Републике Српске и које има најмање 90% удјела или акција у друштву које се припаја, али не и све удјеле, односно акције и друге хартије од вриједности које дају право гласа, скупштина друштва стицаоца не доноси одлуку о усвајању заједничког нацрта уговора о припајању, осим у случају из члана 392. став 2. тачка в) овог закона, а друштво које се припаја није у обавези да сачини извјештај надлежног органа друштва из члана 416ђ. овог закона, као ни извјештај независног ревизора о припајању из члана 416е. овог закона.

(3) Када управни одбор друштва доноси одлуку о припајању без одлуке скупштине, у складу са чланом 382. овог закона, заједнички нацрт уговора о припајању, извјештај надлежног органа друштва и извјештај независног ревизора о припајању обавезно су доступни у складу са чланом 416д. овог закона најкасније мјесец дана прије дана одржавања сједнице управног одбора.

Учествовање запослених у одлучивању

Члан 416љ.

(1) Запослени у друштвима која учествују у прекограничном припајању имају право да учествују у одлучивању у друштву стицаоцу које је регистровано на територији Републике Српске, ако је то примјењиво у складу са прописима којима се уређује учествовање запослених у одлучивању.

(2) Запослени у друштву које се припаја и које је регистровано на територији Републике Српске имају право да учествују у одлучивању у друштву стицаоцу које је регистровано на територији друге државе, у складу са прописима из става 1. овог члана.

Ништавост регистрације припајања

Члан 416м.

Након ступања на снагу регистрације припајања, ако је друштво стицалац регистровано у Републици Српској, регистрација припајања не може се огласити ништавом.

Сходна примјена на спајања

Члан 416н.

Одредбе овог закона о прекограничним припајањима сходно се примјењују и на прекогранична спајања.“

Члан 41.

У члану 421. став 5. мијења се и гласи:

„(5) За промјену правне форме акционарског друштва у друштво са ограниченом одговорношћу потребно је испунити сљедеће захтјеве, и то да:

а) акционарско друштво испуњава услове за претварање из отвореног акционарског друштва у затворено у складу са прописима којима се уређује тржиште хартија од вриједности,

б) да Комисија за хартије од вриједности изда одобрење у складу са прописима којима се уређује тржиште хартија од вриједности.“

Члан 42.

У члану 433. у ставу 1. ријечи: „књиговодствене вриједности имовине“ замјењују се ријечима: „вриједности пословне имовине“.

Послије става 3. додаје се нови став 4, који гласи:

„(4) Стицање и располагање обухвата све појединачне или повезане преносе из става 1. овог члана, а које привредно друштво изврши у периоду од једне календарске године.“

Члан 43.

У члану 435. у ставу 4. послије ријечи: „акције“ додају се запета и ријечи: „осим ако је та одлука преварна или противна закону или представља грубу повреду дужности пажње и правила пословне процјене из члана 32. овог закона“.

У ставу 7. послије ријечи: „чланом 186. овог закона“ додају се запета и ријечи: „уз примјену Међународних стандарда вредновања (IVS)“.

Члан 44.

У члану 436. став 1. мијења се и гласи:

„(1) Тржишна вриједност акција отвореног акционарског друштва, у смислу овог закона, утврђује се као пондерисана просјечна цијена остварена на берзи или другом уређеном тржишту, у складу са законом којим се уређује тржиште хартија од вриједности, у периоду од шест мјесеци који претходи дану доношења одлуке којом се утврђује тржишна вриједност акција, ако су у том периоду испуњени сљедећи услови:

а) да је обим промета акцијама те класе на тржишту хартија од вриједности представљао најмање 3% укупног броја издатих акција те класе,

б) да се трговало у више од једне трећине дана у којима је трговање било могуће на мјесечном нивоу,

в) да је најмање у три мјесеца остварени обим промета износио најмање 1% укупног броја издатих акција те класе на мјесечном нивоу, изузимајући понуде за преузимање и блок послове.“

У ставу 2. послије ријечи: „Закона“ додају се запета и ријечи: „уз примјену Међународних стандарда вредновања (IVS)“.

У ставу 4. послије ријечи: „Закона“ додају се запета и ријечи: „уз примјену Међународних стандарда вредновања (IVS)“.

Члан 45.

У члану 438а. у ставу 3. ријечи: „уписа одлуке о преносу акција на откупиоца“ замјењују се ријечима: „дана када се друштву достави рјешење надлежног суда о упису одлуке о преносу акција на откупиоца“.

Став 4. мијења се и гласи:

„(4) Прије сазивања скупштине акционара од управног одбора, откупилац је дужан да на намјенски рачун код банке издвоји новчана средства потребна за исплату накнаде мањинским акционарима или да преда банкарску гаранцију којом банка солидарно гарантује да ће откупилац мањинским акционарима исплатити накнаду увећану за припадајуће камате без одгађања, по упису одлуке скупштине акционара о преносу акција у регистар пословних субјеката.“

Члан 46.

Члан 438в. мијења се и гласи:

„(1) Орган надлежан за вођење послова друштва дужан је да поднесе пријаву за упис одлуке о преносу акција у регистар пословних субјеката у сљедећим роковима:

а) у року од 15 дана од дана истека рока за подношење тужбе за побијање одлуке скупштине акционара из члана 438. став 1. овог закона,

б) у року од 15 дана од дана правоснажности судске одлуке донесене по основу тужбе за побијање одлуке скупштине акционара из члана 438. став 1. овог закона.

(2) Уз пријаву из става 1. овог члана прилаже се записник са скупштине акционара, који је сачинио нотар, одлука о преносу акција и документација из члана 438б. став 4. т. а), в) и г), у оригиналу или у фото-копији овјереној од надлежног органа.

(3) Надлежни суд по службеној дужности утврђује да ли је одлука скупштине акционара из члана 438. став 1. овог закона побијана у року у којем се то могло учинити.

(4) У случају из става 3. овог члана, надлежни суд одбија пријаву за упис одлуке о преносу акција у регистар пословних субјеката, ако је поднесена тужба за побијање одлуке скупштине акционара из члана 438. став 1. овог закона.

(5) По упису одлуке о преносу акција у регистар пословних субјеката, орган надлежан за вођење послова друштва обавезан је да, без одгађања, достави Централном регистру рјешење регистарског суда о упису одлуке о преносу акција на откупиоца.

(6) Откупилац на рачун за посебну намјену Централног регистра уплаћује новчана средства ради исплате накнаде мањинским акционарима, чиме извршава своју обавезу исплате накнаде мањинским акционарима.

(7) На висину накнаде обрачунава се затезна камата која тече од уписа одлуке о преносу акција на откупиоца у регистар пословних субјеката до исплате мањинским акционарима.

(8) Откупилац стиче акције преносом акција мањинских акционара на свој власнички рачун у Централном регистру након исплате накнаде мањинским акционарима.

(9) Мањински акционар задржава правни интерес ако је прије одржавања скупштине акционара на којој је одлучено о преносу акција на откупиоца поднио тужбу ради остваривања правног интереса који произилази из власништва на акцијама друштва.

(10) Начин и рок исплате накнаде врши се у складу са општим актима Централног регистра.“

Члан 47.

Члан 438д. мијења се и гласи:

„(1) Ако понуђена накнада није примјерена, сваки мањински акционар може, у року од 30 дана од дана уписа одлуке о преносу акција откупиоцу у регистар пословних субјеката, предложити да суд у ванпарничном поступку одреди примјерену накнаду.

(2) Право из става 1. овог члана мањински акционар има и ако откупилац није правилно исплатио накнаду (није обрачунао камату, није уплатио пуни износ и друго), као и у случају ако накнаду није понудио у складу са чланом 439. став 1. овог закона.

(3) Ако је поднесено више од једног захтјева из става 1. овог члана, надлежни суд спаја ове поступке у један поступак.

(4) Ако је поднесен захтјев у складу са ставом 1. овог члана, надлежни суд о томе одмах обавјештава Централни регистар ради евидентирања.

(5) Исплата накнаде мањинским акционарима наставља се у висини која је утврђена у одлуци друштва, до доношења правоснажне судске одлуке, којом се утврђује висина примјерене накнаде.

(6) Надлежни суд доставља Централном регистру правоснажну одлуку којом се утврђује висина примјерене накнаде.

(7) Ако је накнада утврђена одлуком из става 6. овог члана виша од накнаде коју је утврдило друштво, откупилац има обавезу да свим мањинским акционарима исплати исту вриједност акција, независно од чињенице да ли су ти акционари поднијели захтјев из става 1. овог члана.

(8) Ако је накнада утврђена одлуком из става 6. овог члана виша од износа коју је утврдио откупилац у складу са чланом 438а. овог закона, откупилац је обавезан да разлику у вриједности, са припадајућом затезном каматом, уплати на рачун за посебну намјену Централног регистра у року од 30 дана од дана правноснажности одлуке суда.

(9) На утврђену разлику у вриједности накнаде из става 8. овог члана, мањинском акционару обрачунава се затезна камата која тече од дана уписа одлуке о преносу акција на откупиоца у регистар пословних субјеката до дана уплате разлике на рачун за посебну намјену Централног регистра.“

Члан 48.

У члану 440. став 1. мијења се и гласи:

„(1) Право акционара за исплату новчане накнаде и евентуалне разлике у цијени за откупљене акције у складу са чланом 438. став 1. и чланом 439. став 1. овог закона, застаријева у року од десет година од дана уписа одлуке о преносу акција у регистар пословних субјеката, односно од правноснажности одлуке суда из члана 438д. став 6. овог закона.“

Члан 49.

У члану 441. у ставу 3. у тачки м) ријеч: „и“ на крају тачке замјењује се запетом и додаје се нова тачка н), која гласи:

„н) не стави на располагање сваком акционару, као и ранијем акционару за период у којем је био акционар, акта и документа из члана 333. став 1. т. а) до г) и и) овог закона, као и финансијске извјештаје друштва (члан 334. став 1),“

Досадашња тачка н) постаје тачка њ).

Послије става 4. додаје се нови став 5, који гласи:

„(5) Новчаном казном од 200 КМ до 1.500 КМ казниће се за прекршај лица из члана 31. став 1. овог закона ако поступе супротно чл. 32. и 33. овог закона.“

Члан 50.

Послије члана 443. додаје се нови члан 443а, који гласи:

„Права и застарјелост у почетим поступцима

Члан 443а.

(1) На права и потраживања која су настала и нису застарјела до ступања на снагу овог закона примјењују се рокови застарјелости прописани овим законом.

(2) Ако су до ступања на снагу овог закона обустављане исплате накнаде мањинским акционарима због поднесених захтјева за судско преиспитивање накнаде из члана 438д. овог закона, исплате тих накнада настављају се у складу са овим законом.“

Члан 51.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-98/23 ПРЕДСЈЕДНИК

Датум: 8. фебруара 2023. године НАРОДНЕ СКУПШТИНЕ

Др Ненад Стевандић